ddrg/super_eurlex huggingface dataset:
KIRJALLINEN KYSYMYS E-0659/01 esittäjä(t): Philip Bushill-Matthews (PPE-DE) komissiolle. Lissabonin Eurooppa-neuvosto ja innovaatiot.



Virallinen lehti nro 261 E , 18/09/2001 s. 0171 - 0171



KIRJALLINEN KYSYMYS E-0659/01 esittäjä(t): Philip Bushill-Matthews (PPE-DE) komissiolle (6. maaliskuuta 2001) Aihe: Lissabonin Eurooppa-neuvosto ja innovaatiot Vuonna 2000 Lissabonissa pidetyssä Eurooppa-neuvoston kokouksessa kehotettiin neuvostoa ja komissiota tarvittaessa yhteistyössä jäsenvaltioiden kanssa ottamaan käyttöön eurooppalaisia innovaatioita koskevan tulostaulun kesäkuuhun 2001 mennessä. Uskooko komissio, että tavoite saavutetaan, ja mitä todisteita se voi esittää näkemyksensä tueksi? Erkki Liikasen komission puolesta antama vastaus (11. toukokuuta 2001) Lissabonissa kokoontunut Eurooppa-neuvosto pyysi maaliskuussa 2000 Euroopan innovaatioiden tulostaulun laatimista kesäkuuhun 2001 mennessä. Tulostaulun ensimmäinen versio julkaistiin 20 päivänä syyskuuta 2000 komission antaman tiedonannon Innovaatiot osaamiselle rakentuvassa taloudessa(1) liitteenä. Se sisältää 16 indikaattoria, jotka jakautuvat neljään luokkaan (henkilöresurssit; uuden osaamisen syntyminen; osaamisen välittäminen ja soveltaminen; innovaatiorahoitus, -tuotos ja -markkinat)(2). Teollisuusministerit asettuivat epävirallisessa kokouksessaan Manchesterissa vuoden 2001 helmikuussa tukemaan Lissabonissa esitettyä vaatimusta eli heidän mielestään Euroopan komission tulisi kehittää Euroopan innovaatioiden tulostaulua edelleen ja esitellä se kesäkuuhun 2001 mennessä. Kehitystyössä olisi otettava huomioon laadulliset ja määrälliset näkökohdat ja varmistettava, että tietojen keruu on nopeaa ja asianmukaista. Euroopan innovaatioiden tulostaulua kehittäminen etenee hyvin. Tulostaulun rakenne säilyy ennallaan yhteensä 16 indikaattoreineen, mutta suunnitelmissa on saada tuoreempia lukuja 11 indikaattorista. Tulevaisuudessa ajantasaistetumpien tietojen saatavuus paranee huomattavasti, kun jäsenvaltiot tekevät sopimuksen yhteisön innovaatiotutkimuksen toteuttamisesta useammin. Kesäkuussa 2001 tulostaulun olisi sisällettävä tietoa 11 indikaattoria koskevasta nykyisestä kehityksestä. Se luotaa asioita siis syvemmältä kuin aiempi kuvaileva versio. Laatukysymykset katetaan viittaamalla European Trend Chart on Innovation -hankkeen yhteydessä tehtävään työhön. Tämä Euroopan innovaatiokartoitus on komission hanke joka tuottaa säännöllisiä, innovaatiopolitiikkaa koskevia tutkimuksia jäsenvaltioissa. Edellä esitetyn perusteella komissio katsoo, että Euroopan innovaatioiden tulostaulu on saatavilla Lissabonissa esitettyjen vaatimusten ja aikataulun mukaisesti. Komissio toimittaa suoraan arvoisalle parlamentin jäsenelle ja parlamentin sihteeristölle saatavilla olevat pyydettyjen tietojen viiteasiakirjat. (1) KOM(2000) 567 lopullinen. (2) Tulostaulun luonnos on saatavana osoitteessa: www.cordis.lu/trendchart.
KIRJALLINEN KYSYMYS E-0643/01 esittäjä(t): Camilo Nogueira Román (Verts/ALE) komissiolle. YMP:n uudistaminen ja Euroopan unionin talousarvio.



Virallinen lehti nro 364 E , 20/12/2001 s. 0013 - 0013



KIRJALLINEN KYSYMYS E-0643/01 esittäjä(t): Camilo Nogueira Román (Verts/ALE) komissiolle (6. maaliskuuta 2001) Aihe: YMP:n uudistaminen ja Euroopan unionin talousarvio BSE-kriisi huipentui sarjaan tapahtumia, jotka asettivat kyseenalaiseksi EU:n tuotantosuuntautuneen maatalouspolitiikan. Siksi komission ja merkittävien jäsenmaiden tekemät päätökset yhteisen maatalouspolitiikan uudistamistarpeesta saavat ajattelemaan myös tarvetta uudistaa rakenteeltaan johdonmukaisesti ja tuntuvasti YMP:n budjettia, jonka osuus unionin talousarviosta on 45 prosenttia. Tätä uudistusta ei voi odottaa kauden 2000-2006 loppuun Agenda 2000 -ohjelman mukaisesti. Mikä on komission suunnitelma EU:n ja YMP:n talousarvion uudistamiseksi? Franz Fischlerin komission puolesta antama vastaus (11. toukokuuta 2001) Komissio yhtyy parlamentin jäsenen kantaan naudan spongiformisen enkefalopatian (BSE) aiheuttaman kriisin vakavuudesta. BSE-kriisi vaatii välittömiä toimia naudanliha- ja rehumarkkinoilla. Kyseiset toimet on erotettava Berliinin Eurooppa-neuvoston päätelmissä 25. maaliskuuta 1999 ennakoidusta puolivälin tarkastelusta. Vuoden 2002 puolivälin tarkasteluun kuuluu useita aloja (peltokasvit, maidon kiintiöjärjestelmä, viinin tuotantopotentiaali) sekä maatalousbudjetti. Tarkasteluun voidaan ottaa mukaan muitakin aloja nykykriisin arvion sekä kriisin jälkeisten naudanliha- ja rehumarkkinoiden perusteella. Tarkastelun jälkeisen talousarvion rakennetta ei voi kuitenkaan ennustaa ennen varsinaista puolivälin tarkastelua. Agenda 2000 -uudistusten talousvaikutukset eivät ole täysin nähtävissä ennen vuotta 2003, joten vuosi 2001 on arvioinnin vuosi. Lopuksi mitä tulee kysymykseen kokonaismaatalousbudjetin osuudesta yleisessä talousarviossa, Berliinin Eurooppa-neuvoston päätelmissä 25. maaliskuuta 1999 on esitetty laskelmat vuoteen 2006 asti. Yhteisen maatalouspolitiikan (YMP) talousarvio pienenee vähitellen vuodesta 2003 alkaen.
KIRJALLINEN KYSYMYS E-1275/01 esittäjä(t): Jorge Hernández Mollar (PPE-DE) komissiolle. Yhteisön tuki Granadan eurooppalais-arabialaiselle säätiölle.



Virallinen lehti nro 318 E , 13/11/2001 s. 0232 - 0232



KIRJALLINEN KYSYMYS E-1275/01 esittäjä(t): Jorge Hernández Mollar (PPE-DE) komissiolle (2. toukokuuta 2001) Aihe: Yhteisön tuki Granadan eurooppalais-arabialaiselle säätiölle Granadassa Espanjassa vuonna 1995 perustettu eurooppalais-arabialainen säätiö on täysin epäonnistunut, samoin kuin sen edeltäjä eurooppalais-arabialainen yliopisto. Molemmat hankkeet, joita Euroopan unioni ja Espanjan hallitus tukivat pyrkien vahvistamaan Euroopan ja arabimaiden yhteistyötä, kärsivät määrärahojen vähäisyydestä. Säätiön toiminta aiotaan käynnistää taas uudelleen ja sille aiotaan antaa uudenlainen sisältö. Miksi komissio ei ole missään vaiheessa lopettanut Granadan eurooppalais-arabialaisen säätiön taloudellista tukemista? Missä määrin komissio on valmis tukemaan taloudellisesti ja logistisesti säätiön toistuvasti käynnistettävää toimintaa, jotta sen vastuuhenkilöiden laatimasta ohjelmasta tulisi toimiva ja jotta keskipitkällä ja pitkällä aikavälillä voitaisiin saavuttaa sille asetettu tavoite Euroopan ja arabimaiden yhteistyön vahvistamiseksi? Christopher Pattenin komission puolesta antama vastaus (20. kesäkuuta 2001) Komissio on ollut Granadassa sijaitsevan eurooppalais-arabialaisen yrityshallinnon oppilaitoksen (EAMS) merkittävin rahoittaja oppilaitoksen perustamisesta lähtien vuonna 1995. Komissio on muun muassa lahjoittanut 6 miljoonaa euroa EAMS:n säätiön pääomaan ja osallistunut 2,5 miljoonalla eurolla oppilaitoksen hallintokuluihin. Kyseisistä investoinneista huolimatta, joihin on lisättävä Espanjan valtion ja alueiden myöntämät rahoitusosuudet, oppilaitos ei ole koskaan onnistunut toimimaan riittävän tehokkaasti saavuttaakseen tavoitteensa ja tyydyttävän taloudellisen riippumattomuuden. Tämä vahvistettiin komission tilaamassa, kansainvälisen asiantuntijaryhmän vuonna 2000 tekemässä yleisarvioinnissa oppilaitoksen toiminnasta. Alkuodotusten vastaisesti arabimaailman myönteinen suhtautuminen oppilaitoksen perustamiseen ei ole johtanut aktiiviseen taloudelliseen ja toiminnalliseen tukeen. Vuonna 1998 tehdystä kolmen miljoonan dollarin rahoitussitoumuksesta Arabiliitto on tosiasiallisesti suorittanut vain 1,7 miljoonaa dollaria. Oppilaitos on kuitenkin alun alkaen ollut eurooppalais-arabialainen hanke, joten arabimaailman aktiivinen institutionaalinen ja taloudellinen osallistuminen on katsottava ennakkoedellytykseksi oppilaitoksen toiminnan jatkuvuuden turvaamiseksi. Tällä perusteella oppilaitoksen toiminnan saattamista ennalleen ja uudelleen suuntaamista tutkitaan parhaillaan, jotta oppilaitoksen toiminta saataisiin uudelle, vahvemmalle organisatoriselle ja taloudelliselle pohjalle. Kyseinen rakenneuudistus edellyttää sitä, että oppilaitoksen hallinto perustuu todelliseen eurooppalais-arabialaiseen kumppanuuteen myös rahoituksen osalta. Jos nämä edellytykset täyttyvät, komissio voi tehdä päätöksen osallistumisestaan oppilaitoksen toimintakuluihin kumppanuuden varsinaisessa merkityksessä.
KIRJALLINEN KYSYMYS E-1514/01 esittäjä(t): Stavros Xarchakos (PPE-DE) komissiolle. Eurovision laulukilpailu.



Virallinen lehti nro 350 E , 11/12/2001 s. 0176 - 0176



KIRJALLINEN KYSYMYS E-1514/01 esittäjä(t): Stavros Xarchakos (PPE-DE) komissiolle (21. toukokuuta 2001) Aihe: Eurovision laulukilpailu Eurovision laulukilpailuja alettiin järjestää useita kymmeniä vuosia sitten, tarkoituksena tuoda esiin Euroopan maiden lauluja. Tähänastisen historiansa aikana kilpailut ovat tehneet tunnetuksi monien eurooppalaisten säveltäjien, sanoittajien ja laulujen tulkitsijoiden työtä, ja ne ovat myös antaneet tilaisuuden kuunnella kaikkien Euroopan maiden kielillä lauluja, joilla on ollut kunkin maan erikoislaatuiset musiikilliset piirteet. Viime vuosina tämä kilpailu on muuttanut muotoaan ja vallalla on ollut näkemys, että laulujen sanat voitaisiin esittää muulla kuin sen maan kielellä, jota laulu edustaa. Tästä on ollut seurauksena, että yhä useammat laulut esitetään englanniksi, kielellä, jota pidetään myyvänä ja kansainvälisenä. Näin on omaksuttu laulujen luomisessa mentaliteetti, joka on peräisin Euroopan ulkopuolelta eikä sovi yhteen eurooppalaisen mentaliteetin kanssa ja jossa ei ole jäljellä mitään tunnistettavaa eurooppalaista elementtiä. Kilpailun kaikki laulut ovat lähes identtisiä keskenään, kun niistä puuttuvat sen maan musiikilliset erityispiirteet, josta ne ovat peräisin, ja sen maan kieli Voisiko komissio kertoa: - saako Eurovision laulukilpailu (suoraan tai epäsuorasti) taloudellista tukea EU:lta; - mikä on komission kanta siihen, että englanninkielisillä sanoituksilla on valta-asema esimerkiksi tanskan-, ruotsin-, kreikan-, portugalin- ja hollanninkielisten kustannuksella; - onko komission mahdollista toteuttaa toimia vaikuttaakseen kyseisen kilpailun järjestelytoimikuntaan ja saadakseen aikaan sen, että Euroopan unionin maiden kieliä ja niiden kulttuurista monimuotoisuutta käytännössä todella kunnioitettaisiin? Viviane Redingin komission puolesta antama vastaus (12. heinäkuuta 2001) Eurovision laulukilpailun järjestäjä on Euroopan yleisradioliitto (EBU). Kilpailu ei ole saanut yhteisön rahoitustukea. On syytä mainita, että Euroopan yleisradioliitto on maailman kansallisten yleisradioyhtiöiden liitto, joka sijaitsee Genevessä ja toimii Euroopan alueen jäsentensä puolesta. Mitä tulee yhteisön toimivaltaan erityisesti kulttuurialalla, EY:n perustamissopimuksen 151 artiklassa (entisessä 128 artiklassa) annetaan yhteisölle toimivaltaa ainoastaan jäsenvaltioiden välisen yhteistyön tukemiseen rahoituskeinoin. Näin ollen Eurovision laulukilpailuun osallistumista koskevien sääntöjen mahdollinen muuttaminen ei kuulu komission toimivaltaan.
KIRJALLINEN KYSYMYS E-1020/01

esittäjä(t): Christopher Huhne (ELDR) komissiolle

(30. maaliskuuta 2001)

Aihe: Tavaroiden ja palvelujen vienti

1. Aikooko komissio ilmoittaa, mitkä EU:n jäsenvaltiot tuottavat tällä hetkellä maantieteellisesti eriteltyjä tietoja tavaroiden ja palvelujen viennistään?

2. Voiko komissio ilmoittaa kyseisiä tietoja tuottavien jäsenvaltioiden tavaroiden ja palvelujen viennin kokonaismäärät, sekä euroalueelle ja muualle maailmaan suunnatun viennin määrät viimeisen kymmenen vuoden ajalta (tai mahdollisimman pitkältä ajalta, jos kymmenen vuoden tietoja ei ole käytettävissä)?

3. Voiko komissio vielä ilmoittaa, kuinka suuren osan kunkin maan BKT:sta nämä luvut muodostivat kyseisenä ajankohtana?

Pedro Solbes Miran komission puolesta antama vastaus

(27. kesäkuuta 2001)

Kaikki jäsenvaltiot toimittavat nykyisin Eurostatille osana maksutasetilastoja maantieteellisesti eritellyt maksutasetiedot vähintään luokitustason 1 osalta (koko maailma, 15 jäsenvaltiota (EU15), muut kuin EU:n 15 jäsenvaltiota, Kanada, Yhdysvallat, Japani, muu maailma, euroalue, euroalueen ulkopuoliset maat). Tiedot tarvitaan Euroopan (EU15 ja euroalue) maksutaseaggregaattien laskemiseen. Aikasarjat, jotka jakautuvat maantieteellisesti euroalueeseen ja sen ulkopuolisiin maihin, alkavat vuodesta 1995 ja siitä ilmenevät ainoastaan euroalueen jäsenvaltioiden tiedot (Irlannin osalta tiedot alkavat vuodesta 1999). Tämä tarkoittaa sitä, että Tanskan, Kreikan, Ruotsin ja Yhdistyneen kuningaskunnan tiedot eivät käy ilmi tästä maantieteellisestä jakaumasta (euroalue ja sen ulkopuoliset maat). Aikasarjat, jotka on eritelty maantieteellisesti koko maailmaan, EU:n 15 jäsenvaltioon ja muihin kuin EU:n 15 jäsenvaltioon, alkavat vuodesta 1992 ja niistä käyvät ilmi kaikkien jäsenvaltioiden tiedot.

Eurostat on vastuussa yhteisön maksutaseiden laskemisesta, kun taas Euroopan keskuspankki (EKP) on vastuussa euroalueen maksutaseaggregaattien laskemisesta. EKP ja jäsenvaltiot ovat sopineet, ettei jäsenvaltioiden euroalueen maksutaseaggregaatteja (euroalue ja euroalueen ulkopuoliset maat) varten toimittamia tietoja julkaistaisi. Koska EKP on yksin vastuussa luvuista, ne voidaan pyytää suoraan EKP:ltä. Jäsenvaltioiden EU15-aggregaattien (koko maailma, EU:n 15 jäsenvaltiota ja muut kuin EU:n 15 jäsenvaltiota) laskemista varten toimittamat tiedot ovat pyynnöstä saatavissa Euroopan yhteisöjen tilastotoimistosta (Eurostat).

Excel-muodossa oleva tiedosto, joka sisältää saatavilla olevan aineiston, lähetetään suoraan arvoisalle parlamentin jäsenelle sekä parlamentin pääsihteeristölle.
KIRJALLINEN KYSYMYS E-0363/01 esittäjä(t): Glyn Ford (PSE) komissiolle. Xerox-yhtiön toimintojen uudelleenjärjestelyt - etukäteen tehty päätös.



Virallinen lehti nro 340 E , 04/12/2001 s. 0019 - 0020



KIRJALLINEN KYSYMYS E-0363/01 esittäjä(t): Glyn Ford (PSE) komissiolle (14. helmikuuta 2001) Aihe: Xerox-yhtiön toimintojen uudelleenjärjestelyt - etukäteen tehty päätös Xerox-yhtiö järjestelee uudelleen toimintojaan Euroopan tuotantoyksiköissään Venrayssa Alankomaissa, Mitcheldeanissa Yhdistyneessä kuningaskunnassa ja Dundalkissa Irlannissa. Voiko komissio selvittää Xeroxille, että jos paljastuu, että päätökset uudelleenjärjestelyistä on tehty ennen työntekijöiden kuulemista, se on selkeästi vastoin yhteisön lainsäädäntöä ja että komissio ryhtyy siinä tapauksessa asianmukaisiin oikeustoimiin? Anna Diamantopouloun komission puolesta antama yhteinen vastaus kirjallisiin kysymyksiin E-0362/01, E-0363/01 ja E-0366/01 (26. huhtikuuta 2001) Yritysten toimintojen uudelleenjärjestelyjä koskevia päätöksiä tehtäessä on noudatettava sitä kansallista lainsäädäntöä, jolla pannaan toimeen eräitä työoikeuteen ja työmarkkinasuhteisiin liittyviä direktiivejä. Niistä mainittakoon erityisesti työntekijöiden joukkovähentämistä koskevan jäsenvaltioiden lainsäädännön lähentämisestä 20. heinäkuuta 1998 annettu neuvoston direktiivi 98/59/EY(1), työntekijöiden oikeuksien turvaamista yrityksen tai liikkeen taikka liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä annetun direktiivin 77/187/ETY muuttamisesta 29. kesäkuuta 1998 annettu neuvoston direktiivi 95/50/EY(2) sekä eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä 22. syyskuuta 1994 annettu neuvoston direktiivi 94/45/EY(3). Kaikissa edellä mainituissa direktiiveissä säädetään, että työntekijöiden edustajille on tiedotettava ja heitä on kuultava riittävällä ja tehokkaalla tavalla, ennen kuin heitä koskevia päätöksiä tehdään ja pannaan täytäntöön. Nämä velvoitteet koskevat luonnollisesti myös Xeroxia, kun kyse on edellä mainittujen direktiivien soveltamisalaan kuuluvista päätöksistä yrityksen Euroopan-toiminnoissa. Koska kaikki ne jäsenvaltiot, joita Xeroxin kaavaillut uudelleenjärjestelyt koskevat, ovat saattaneet edellä mainittujen direktiivien säännökset asianmukaisesti osaksi lainsäädäntöään, komissio haluaa kuitenkin tähdentää, että kaikki tällä alalla esiin tulevat kysymykset kuuluvat kansallisten työmarkkinasuhdemenettelyjen tai ensimmäisen asteen tuomioistuinten piiriin. Komissio haluaa ilmoittaa arvoisalle parlamentin jäsenelle, ettei Xeroxin edustajien tai Xeroxia edustavien yritysten tai työntekijöiden edustajien ja toisaalta komission virkamiesten välillä ole ollut työllisyysasioihin liittyviä yhteyksiä eikä tapaamisia, eikä tällaisia yhteyksiä tai tapaamisia ole suunnitteillakaan. (1) EYVL L 225, 12.8.1998. (2) EYVL L 201, 17.7.1998. (3) EYVL L 254, 30.9.1994.
KIRJALLINEN KYSYMYS E-0650/01 esittäjä(t): Sebastiano Musumeci (UEN) komissiolle. Myrkyllisten aineiden käytön toteaminen espanjalaisissa appelsiineissa.



Virallinen lehti nro 318 E , 13/11/2001 s. 0095 - 0096



KIRJALLINEN KYSYMYS E-0650/01 esittäjä(t): Sebastiano Musumeci (UEN) komissiolle (6. maaliskuuta 2001) Aihe: Myrkyllisten aineiden käytön toteaminen espanjalaisissa appelsiineissa Euroopan komissio totesi kysymykseeni P-1189/00(1) antamassaan vastauksessa, että Espanjan viranomaiset ovat ryhtyneet perumaan lupia käyttää maleiinihappoanhydridillä modifioitua ja pentaerytriitillä esteröityä hartsia espanjalaisten appelsiinien käsittelyssä. Voiko komissio ilmoittaa, ovatko Espanjan viranomaiset todella ryhtyneet perumaan kyseisiä lupia ja jos ovat, milloin näin on tapahtunut? Mikäli näin ei kuitenkaan ole tapahtunut, katsooko komissio, että sillä on velvollisuus soveltaa EY:n perustamissopimuksen 226 artiklan (entisen 169 artiklan) määräyksiä? (1) EYVL C 26 E, 26.1.2001, s. 158. David Byrnen komission puolesta antama vastaus (16. toukokuuta 2001) Komission toteuttamien tutkintavaiheen toimien seurauksena Espanjan viranomaiset ovat muodollisesti luvanneet ryhtyä muuttamaan sitrushedelmien käsittelylupia, joissa sallitaan maleiinihappoanhydridillä transformoitua ja pentaerytriitillä esteröityä hartsia sisältävien aineiden käyttö, jotta noudatettaisiin voimassa olevaa yhteisön lainsäädäntöä ja erityisesti elintarvikkeiden muista lisäaineista kuin väri- ja makeutusaineista 20. helmikuuta 1995 annettua parlamentin ja neuvoston direktiiviä 95/2/EY(1). Niinpä komissio lopetti rikkomuksesta aiheutuvan menettelyn 21. maaliskuuta 2000. Jos uusia ja täsmällisiä seikkoja ilmenee, komissio ryhtyy tarvittaessa asianmukaisiin toimiin Espanjan viranomaisten kanssa ja aloittaa mahdollisesti EY:n perustamissopimuksen 226 artiklassa (entisessä 169 artiklassa) säädetyn menettelyn. (1) EYVL L 16, 18.3.1995.
KIRJALLINEN KYSYMYS P-1128/01 esittäjä(t): Daniel Hannan (PPE-DE) neuvostolle. Lobbaus EU:n liittovaltiokehityksen puolesta.



Virallinen lehti nro 340 E , 04/12/2001 s. 0176 - 0177



KIRJALLINEN KYSYMYS P-1128/01 esittäjä(t): Daniel Hannan (PPE-DE) neuvostolle (3. huhtikuuta 2001) Aihe: Lobbaus EU:n liittovaltiokehityksen puolesta On väitetty, että amerikkalainen organisaatio American Committee for a United Europe (ACUE) on järjestänyt Euroopan integraation puolesta kampanjoiville järjestöille USA:n hallituksen rahoitusta. Vastauksessaan kysymykseen E-3127/00(1) neuvosto ei vastannut kysymyksen osaan, joka koski neuvoston hallussa olevia tietoja. Voisiko neuvosto nyt vastata, onko sillä hallussaan tätä kysymystä koskevia asiakirjoja? Voiko neuvosto nyt tehdä selväksi, onko sen kokouksissa koskaan keskusteltu Euroopan integraation tiivistämiseen pyrkivistä virastoista tai organisaatioista (esim. ACUE)? Onko neuvostolla tietoja myös kolmansista maista tulleesta rahoituksesta Ison-Britannian EEC-jäsenyyden puolesta kampanjoineille järjestöille vuoden 1975 kansanäänestyksen yhteydessä? Miten salaisiksi kyseiset tiedot on luokiteltu? (1) EYVL C 163 E, 6.6.2001, s. 39. Vastaus (16. heinäkuuta 2001) Koska asiassa ei ole tullut esiin mitään uutta, neuvosto viittaa arvoisan parlamentin jäsenen kysymykseen E-3127/00 antamaansa vastaukseen. Koska neuvostolla ei ole tietoa kysymyksessänne mainituista väitteistä eikä se ole niitä koskaan käsitellyt, sillä ei näin ollen myöskään ole minkäänlaisia tätä aihetta koskevia asiakirjoja.
KIRJALLINEN KYSYMYS P-0269/01 esittäjä(t): Antonio Tajani (PPE-DE) komissiolle. Israelilaisen Elchanan Tenenboimin kidnappaus.



Virallinen lehti nro 235 E , 21/08/2001 s. 0167 - 0168



KIRJALLINEN KYSYMYS P-0269/01 esittäjä(t): Antonio Tajani (PPE-DE) komissiolle (2. helmikuuta 2001) Aihe: Israelilaisen Elchanan Tenenboimin kidnappaus Libanonilainen islamilaisjärjestö Hizbollah ilmoitti neljä kuukautta sitten kidnapanneensa Elchanan Tenenboimin. Sen jälkeen tästä Israelin kansalaisesta ei ole saatu mitään tietoja. Vaikka merkittävät kansalaisjärjestöt ja Rooman juutalaisyhteisön edustajat ovat esittäneet lukuisia vetoomuksia Elchananin puolesta hänen heikkoon terveydentilaansa viitaten (hän tarvitsee päivittäistä hoitoa), häntä panttivankinaan pitävä Hizbollah-järjestö ei ole vielä antanut Punaiselle Ristille lupaa vierailla hänen luonaan, eikä hänen olinpaikkaansa edelleenkään tiedetä. Mitä Euroopan komissio aikoo tehdä vaikuttaakseen siihen, että omaiset voisivat saada tietoja Elchanan Tenenboimin terveydentilasta? Miten komissio aikoo painostaa Hizbollah-järjestöä, jotta tämä vapauttaisi kyseisen Israelin kansalaisen mahdollisimman pian? Christopher Pattenin komission puolesta antama vastaus (5. maaliskuuta 2001) Korkea edustaja ja unionin erityisedustaja ovat molemmat esittäneet kyselyjä Elchanan Tenenboimin ja kolmen samaan aikaan kidnapatun israelilaissotilaan terveydentilasta. Myös useat jäsenvaltiot ovat esittäneet vastaavanlaisia tiedusteluja. Komissio toivottaa tervetulleiksi kaikki humanitaariset aloitteet, jotka voisivat parantaa Elchanan Tenenboimin tilannetta tai joiden avulla saataisiin tietoja hänen terveydentilastaan, mutta komissio ei katso tällä hetkellä aiheelliseksi puuttua asiaan, koska kansainvälisiä ja unionin aloitteita on yhä vireillä.
KIRJALLINEN KYSYMYS E-0176/01 esittäjä(t): Patricia McKenna (Verts/ALE) komissiolle. Ylikapasiteetti.



Virallinen lehti nro 235 E , 21/08/2001 s. 0143 - 0144



KIRJALLINEN KYSYMYS E-0176/01 esittäjä(t): Patricia McKenna (Verts/ALE) komissiolle (1. helmikuuta 2001) Aihe: Ylikapasiteetti Komission arvioiden mukaan EU:n laivastolla on ylikapasiteettia vähintään 40 prosenttia suhteessa käytettävissä oleviin resursseihin. Mitä suunnitelmia komissio aikoo ehdottaa tämän vakavan ongelman ratkaisemiseksi? Franz Fischlerin komission puolesta antama yhteinen vastaus kirjallisiin kysymyksiin E-0176/01 ja E-0209/01 (9. maaliskuuta 2001) Komission valmistellessa kalastuslaivastoa koskevia monivuotisia ohjausohjelmia (MAGP) sen avuksi on perustettu riippumattomista asiantuntijoista kaksi neuvoa-antavaa ryhmää, joiden antamien kertomusten mukaan kalakantojen kuolleisuus Euroopan vesillä on liian suuri. Kalastuskuolevuuden vähentämisessä 40 prosentin luku on yleisesti mainittu osuutena, joka tarvittaisiin kalakantojen kestävän hoidon varmistamiseksi. Vastaukseksi asiantuntijaryhmien päätelmiin komissio ehdotti pyyntiponnistusten vähentämistä merkittävästi sekä MAGP III:n (1992-1996) että MAGP IV:n (1997-2001) yhteydessä. Kummassakin tapauksessa neuvosto piti kuitenkin komission alun perin ehdottamia vähennyksiä liian ankarina. MAGP III:n ja MAGP IV:n yhteydessä toteutetut vähennykset eivät olleet laivaston tehokkuutta ajan myötä lisäävän teknisen edistyksen vaikutusten vastapainoksi riittäviä. Tästä syystä komissio katsoo, että Euroopan kalastuslaivasto on edelleen aivan liian suuri suhteessa käytettävissä oleviin kalavaroihin. Tämän ongelman ratkaisemiseksi komissio aikoo ehdottaa lisää pysyviä pyyntiponnistusten vähentämistoimenpiteitä MAGP IV:n jälkeen.